b"\n_START_ARTICLE_\nJoan de Borb\xc3\xb3 i Battenberg\n_START_SECTION_\nJoventut\n_START_PARAGRAPH_\nQuart fill del rei Alfons XIII d'Espanya i de la princesa Vict\xc3\xb2ria Eug\xc3\xa8nia de Battenberg nasqu\xc3\xa9 a La Granja de Sant Ildefons l'any 1913. N\xc3\xa9t del rei Alfons XII d'Espanya i de l'arxiduquessa Maria Cristina d'\xc3\x80ustria per via paterna i per via materna del pr\xc3\xadncep Enric de Battenberg i de la princesa Beatriu del Regne Unit._NEWLINE_Reb\xc3\xa9 una educaci\xc3\xb3 cortesana amb professors particulars a Palau. Un cop proclamada la Rep\xc3\xbablica 1931 estudi\xc3\xa0 Ci\xc3\xa8ncies Pol\xc3\xadtiques i Hist\xc3\xb2ria a la Universitat de Flor\xc3\xa8ncia i reb\xc3\xa9 una formaci\xc3\xb3 castrense a la prestigiosa acad\xc3\xa8mia militar brit\xc3\xa0nica de Sandhurst. Per la seva nacionalitat espanyola hagu\xc3\xa9 de renunciar a la carrera a la Marina anglesa.\n_START_SECTION_\nVida oficial\n_START_PARAGRAPH_\nEssent l'hereu al presumpte tron d'Espanya va intentar participar en la Guerra Civil al b\xc3\xa0ndol franquista. Malgrat que intent\xc3\xa0 travessar la frontera franconavarresa i unir-se a les tropes del general Mola aquest li imped\xc3\xad al\xc2\xb7legant les dificultats que suposaria pels carlistes acceptar l'hereu d'Alfons XIII d'Espanya al mateix b\xc3\xa0ndol._NEWLINE_Situat de nou a Canes, la seva fam\xc3\xadlia hagu\xc3\xa9 de traslladar-se a Roma a conseq\xc3\xbc\xc3\xa8ncia de les manifestacions di\xc3\xa0ries que tenien lloc davant de la seva casa per part de partidaris republicans. A Roma nasqu\xc3\xa9 el seu fill primog\xc3\xa8nit i fou batejat pel Cardenal Paccelli, futur Pius XII. El 1940 el seu pare abdic\xc3\xa0 en el seu favor la corona en un document que fou p\xc3\xbablic l'any 1941._NEWLINE_Les ren\xc3\xbancies que cinc anys abans (1935) havien fet els seus germans Alfons d'Espanya i Jaume d'Espanya eren m\xc3\xa9s que pol\xc3\xa8miques. Si al germ\xc3\xa0 gran se sustentava en el fet que havia contret un matrimoni desigual i que pat\xc3\xads hemof\xc3\xadlia, sobre l'altre germ\xc3\xa0 es basava en el fet que fos sord-mut i que hagu\xc3\xa9s contret un matrimoni desigual amb una arist\xc3\xb2crata francesa. Aquestes ren\xc3\xbancies poc volunt\xc3\xa0ries ocasionaren nombrosos problemes a Joan al llarg de la seva vida i fins i tot al seu fill, el rei Joan Carles I d'Espanya._NEWLINE_L'any 1942 es vei\xc3\xa9 obligat a marxar de Roma i establir-se a Lausana. Els motius afectaves sobretot a la reina Vict\xc3\xb2ria Eug\xc3\xa8nia de Battenberg que com a princesa brit\xc3\xa0nica era considerada una enemiga pel r\xc3\xa8gim de Mussolini. Establerts a Lausana es produ\xc3\xad una de les principals fites pol\xc3\xadtiques de la vida de Joan: el Manifest de Lausana en qu\xc3\xa8 es denunciava el car\xc3\xa0cter totalitari de la dicatadura franquista i on s'oferia com una alternativa democr\xc3\xa0tica en el model de monarquia parlament\xc3\xa0ria. _NEWLINE_L'any 1946 Joan i la seva fam\xc3\xadlia s'instal\xc2\xb7l\xc3\xa0 a Estoril sempre en cases facilitades per arist\xc3\xb2crates espanyols. L'any 1947 public\xc3\xa0 el Manifest d'Estoril en qu\xc3\xa8 rebutjava la llei de successi\xc3\xb3 de 1947 a partir de la qual el general Francisco Franco pretenia imposar una determinada voluntat success\xc3\xb2ria i elevava a la categoria de regne a Espanya. A la vegada es refermava com l'\xc3\xbanic dipositari de la tradici\xc3\xb3 i les institucions mon\xc3\xa0rquiques._NEWLINE_Malgrat tot, el comte de Barcelona inici\xc3\xa0 un seguit de converses amb el general Franco que portaren a l'infant Joan Carles a poder cursar estudis a Espanya. El pr\xc3\xadncep marx\xc3\xa0 d'Estoril el 1948 amb el Lusit\xc3\xa0nia i s'instal\xc2\xb7l\xc3\xa0 a una finca Las Jarrillas, a disset quil\xc3\xb2metres de Madrid on cursaria estudis. Joan eleg\xc3\xad els quatre preceptors i els vuit alumnes d'aquesta escola. Els alumnes eren Alfonso \xc3\x81lvarez de Toledo (fill del marqu\xc3\xa8s de Valdueza), l'infant Carles de Borb\xc3\xb3-Dues Sic\xc3\xadlies, Jaime Carvajal Urquijo (fill del comte de Fontanar), Fernando Falc\xc3\xb3 Cabeza de Vaca (fill del marqu\xc3\xa8s de Cubas), Agust\xc3\xadn Carvajal y Fern\xc3\xa1ndez de C\xc3\xb3rdoba, Alfredo G\xc3\xb3mez Torres, Juan Jos\xc3\xa9 Macaya i Jos\xc3\xa9 Luis Leal Maldonado. _NEWLINE_L'any 1957 reb\xc3\xa9 el suport d'una gran part del carlisme tradicional. El 1969 en con\xc3\xa8ixer el nomenament del seu fill com a futur cap d'estat a t\xc3\xadtol de rei, Joan emet\xc3\xa9 un comunicat de protesta i dissolgu\xc3\xa9 el seu Consell Privat, presidit per Jos\xc3\xa9 Maria Pem\xc3\xa1n i el seu secretariat pol\xc3\xadtic presidit per Jos\xc3\xa9 Maria de Areilza._NEWLINE_La vida pol\xc3\xadtica de Joan estigu\xc3\xa9 marcada per l'estira i arronsa amb la dictadura. Qualsevol ocasi\xc3\xb3 era aprofitada pel comte de Barcelona per remarcar-se als ulls del general i de la societat espanyola com l'aut\xc3\xa8ntic i \xc3\xbanic dipositari de les tradicions mon\xc3\xa0rquiques espanyoles. Una ocasi\xc3\xb3 en qu\xc3\xa8 aix\xc3\xb2 s'evidenci\xc3\xa0 fou en el nul paper que Franco tingu\xc3\xa9 en l'arranjament del casament del pr\xc3\xadncep amb la princesa Sofia de Gr\xc3\xa8cia, l'anunci fou aprofitat pel comte que no inform\xc3\xa0 el general i que se n'hagu\xc3\xa9 d'assabentar per la premsa estrangera arran de l'anunci que tingu\xc3\xa9 lloc a Lausana._NEWLINE_L'any 1968 el comte de Barcelona fou el padr\xc3\xad del seu n\xc3\xa9t el pr\xc3\xadncep d'Ast\xc3\xbaries, Felip de Borb\xc3\xb3. Al comte li fou concedit un perm\xc3\xads especial per entrar a Espanya encara que s'hagu\xc3\xa9 d'allotjar a casa del duc d'Albuquerque a for\xc3\xa7a quil\xc3\xb2metres de la capital._NEWLINE_L'any 1977 Joan de Borb\xc3\xb3 va cedir els altres drets din\xc3\xa0stics al seu fill. En el mateix acte, li va demanar perm\xc3\xads al rei (i aquest li va concedir) per seguir fent servir el t\xc3\xadtol de Comte de Barcelona._NEWLINE_Mor\xc3\xad l'1 d'abril de 1993 a una cl\xc3\xadnica de Pamplona a conseq\xc3\xbc\xc3\xa8ncia d'un c\xc3\xa0ncer que patia des de feia temps. Tot i no haver arribat a regnar mai, don Joan fou enterrat al pante\xc3\xb3 de reis del Monestir de l'Escorial._NEWLINE_L'any 2013, 20 anys despr\xc3\xa9s de la seva mort, es va con\xc3\xa8ixer que el comte de Barcelona havia deixat una her\xc3\xa8ncia valorada en 1.100 milions de pessetes, la qual cosa contradiria la versi\xc3\xb3 oficial segons la qual el comte de Barcelona hauria patit estretors econ\xc3\xb2miques durant el seu exili a Portugal.\n_START_SECTION_\nEl t\xc3\xadtol de comte de Barcelona\n_START_PARAGRAPH_\nA la mort del rei Alfons XIII l'any 1941, Joan de Borb\xc3\xb3 esdevingu\xc3\xa9 el cap de la fam\xc3\xadlia reial espanyola i successor del seu pare, per\xc3\xb2 l'exist\xc3\xa8ncia de la dictadura de Franco li imped\xc3\xad ser proclamat rei d'Espanya. En aquesta situaci\xc3\xb3, opt\xc3\xa0 per conservar el t\xc3\xadtol de comte de Barcelona, inherent a la corona espanyola. En altres paraules, aquest t\xc3\xadtol el convert\xc3\xad de dret en sobir\xc3\xa0 o rei a ulls de la hist\xc3\xb2ria, per\xc3\xb2 sense prendre p\xc3\xbablicament el nom de rei d'Espanya per no incomodar Franco. De totes maneres, en el seu document m\xc3\xa9s rellevant durant el franquisme, el manifest de Lausana de 1945, firm\xc3\xa0 com a Juan, Rey._NEWLINE_Joan de Borb\xc3\xb3 mantingu\xc3\xa9 el t\xc3\xadtol de comte de Barcelona durant tota la seva vida, fins i tot quan el seu fill Joan Carles fou proclamat rei d'Espanya l'any 1975. De fet, des d'aquest any 1975 fins a la mort de Joan de Borb\xc3\xb3 el 1993, es don\xc3\xa0 la situaci\xc3\xb3 irregular que les dignitats de rei d'Espanya i de comte de Barcelona foren ostentades per persones diferents. _NEWLINE_El 1977 Joan de Borb\xc3\xb3 ced\xc3\xad els drets din\xc3\xa0stics al seu fill Joan Carles, conservant, per\xc3\xb2, el t\xc3\xadtol de comte de Barcelona. A la seva mort, aquest t\xc3\xadtol fou assumit pel rei d'Espanya."